

Πάτρα, 24 Αυγούστου 2025  
Αρ. Πρωτ.: …

Προς:  
Περιφερειακή Διοίκηση Πυροσβεστικών Υπηρεσιών Δυτικής Ελλάδας (ΠΕ.ΠΥ.Δ. Δυτ. Ελλάδος)

Κοιν.:  
1) Πυροσβεστική Διοίκηση Νομού Αχαΐας  
2) Δήμαρχο Πατρέων κ. Κωνσταντίνο Πελετίδη

**Θέμα: Συνεχιζόμενη πυρκαγιά σε χώρους αποβλήτων εκσκαφών και κατεδαφίσεων (ΑΕΚΚ) ιδιωτικής εταιρείας στο Θεριανό Πατρών – Αίτημα ενημέρωσης και ενεργειών**

Κύριοι,

Σε συνέχεια της από 21-08-2025 επιστολής μας με θέμα «Χορήγηση στοιχείων για τις πρόσφατες πυρκαγιές στο Δήμο Πατρέων»   
και της απαντήσεώς σας (Αρ. Πρωτ. 6081/22-08-2025), επανερχόμαστε με το παρόν συμπληρωματικό αίτημα, κατόπιν σοβαρών   
καταγγελιών και διαμαρτυριών κατοίκων.  
  
Συγκεκριμένα, μετά το ξέσπασμα της πυρκαγιάς στους λόφους αποβλήτων εκσκαφών και κατεδαφίσεων (ΑΕΚΚ) ιδιωτικής εταιρείας   
στην περιοχή Θεριανό Πατρών, οι σωροί των αποβλήτων εξακολουθούν να καπνίζουν για ημέρες, γεγονός που δημιουργεί έντονη   
ανησυχία στους κατοίκους για την πιθανότητα εκδήλωσης νέας καταστροφικής πυρκαγιάς.  
  
Σύμφωνα με όσα μας καταγγέλλουν κάτοικοι του Θεριανού, των Τσουκαλεΐκων και των Καμινίων, δεν πρόκειται για απλές   
«φωτιές σκουπιδιών», αλλά για ιδιαίτερα επικίνδυνες εστίες, λόγω της ύπαρξης ευφλέκτων υλικών (ξύλα, πλαστικά, μονωτικά κ.ά.)   
που επιτείνουν τον κίνδυνο αναζωπύρωσης και έκρηξης.  
  
Κατόπιν αυτών, παρακαλούμε να μας ενημερώσετε:  
  
1. Εάν έχετε διαπιστώσει την παραμονή καπνών και ενδεχόμενων εστιών φωτιάς στους χώρους ΑΕΚΚ και τι μέτρα έχετε λάβει   
για την πλήρη και οριστική κατάσβεση.  
2. Εάν έχετε δεχθεί σχετικά αιτήματα ή καταγγελίες από κατοίκους των ανωτέρω περιοχών και πώς τα αξιολογείτε.  
3. Σε ποιες συγκεκριμένες ενέργειες έχετε προβεί για την άμεση πρόσβαση πυροσβεστικών οχημάτων στην περιοχή   
«Αραχωβίτικα – Πράσινο Λιμανάκι», όπου έχουν καταγγελθεί αυθαίρετες κατασκευές που εμποδίζουν την επιχειρησιακή   
δράση της Πυροσβεστικής.  
4. Με ποια έγγραφα έχετε ενημερώσει τη Δημοτική Αρχή Πατρών και προσωπικά τον Δήμαρχο κ. Κωνσταντίνο Πελετίδη –   
ο οποίος φέρεται να είναι ιδιοκτήτης ενός εκ των αυθαιρέτων κτισμάτων που εμποδίζουν την πρόσβαση – για την ανάγκη   
άμεσης άρσης των εμποδίων.  
  
Η σοβαρότητα του ζητήματος, σε συνδυασμό με τις επανειλημμένες θερινές πυρκαγιές στην περιοχή μας, καθιστά επιτακτική   
την πλήρη και έγκαιρη ενημέρωσή μας για όλα τα παραπάνω σημεία.  
  
Παρακαλούμε για την άμεση και γραπτή απάντησή σας.  
  
Με τιμή,  
Για τη Δημοτική Παράταξη «Νέα Πάτρα»

Ο Επικεφαλής  
Νίκος Ι. Νικολόπουλος  
Επικεφαλής της Δημοτικής Παράταξης «Νέα Πάτρα»